b'\n_START_ARTICLE_\nJaume Matas i Palou\n_START_SECTION_\nBiografia\n_START_PARAGRAPH_\nVa estudiar economia i ci\xc3\xa8ncies empresarials i s\'especialitz\xc3\xa0 en hisenda p\xc3\xbablica, a la Universitat de Val\xc3\xa8ncia. Posteriorment va ingressar al cos d\'inspectors d\'hisenda i va treballar als negocis familiars.\n_START_SECTION_\nPresident de les Illes Balears (1r mandat)\n_START_PARAGRAPH_\nEntr\xc3\xa0 en pol\xc3\xadtica el 1989, any en el qual fou nomenat director general de pressupostos del Govern Balear presidit per Gabriel Ca\xc3\xb1ellas (PP). Hi estigu\xc3\xa9 fins al 1993. _NEWLINE_Des de maig de 1995, fou diputat del Parlament Balear._NEWLINE_El 20 de juny de 1993 fou nomenat conseller d\'Economia i Hisenda, c\xc3\xa0rrec que ocup\xc3\xa0 fins al 1996, en una \xc3\xa8poca molt agitada pels esc\xc3\xa0ndols pol\xc3\xadtics (casos T\xc3\xbanel de S\xc3\xb3ller i Brokerval). Despr\xc3\xa9s de la dimissi\xc3\xb3 de Gabriel Ca\xc3\xb1ellas com a president, va formar part del breu govern de Crist\xc3\xb2fol Soler Cladera, assumint tamb\xc3\xa9 la Conselleria d\'Agricultura i Pesca. Amb la dimissi\xc3\xb3 de Cristofol Soler acab\xc3\xa0 la legislatura com a president del Govern de les Illes Balears des del 1996 al 1999, quan perd\xc3\xa9 la majoria absoluta a les eleccions balears i la presid\xc3\xa8ncia del govern a favor del socialista Francesc Antich, encara que va obtenir m\xc3\xa9s del 40% dels sufragis.2019\n_START_SECTION_\nPol\xc3\xadtica espanyola\n_START_PARAGRAPH_\nEn la formaci\xc3\xb3 del segon govern de Jos\xc3\xa9 Mar\xc3\xada Aznar fou nomenat ministre de Medi Ambient, c\xc3\xa0rrec que ocup\xc3\xa0 entre el 28 d\'abril de l\'any 2000 i el 3 de mar\xc3\xa7 de 2003, i durant el qual dugu\xc3\xa9 a terme el Pla Hidrol\xc3\xb2gic Nacional, que va causar molta pol\xc3\xa8mica, per\xc3\xb2 tamb\xc3\xa9 va contribuir a desenvolupar l\'estrat\xc3\xa8gia europea de desenvolupament sostenible, tot ratificant el Protocol de Kyoto i el de Cartagena.\n_START_SECTION_\nPresident de les Illes Balears (2n mandat)\n_START_PARAGRAPH_\nEl 2003 es torn\xc3\xa0 a presentar a les eleccions al Parlament Balear, que guany\xc3\xa0 per majoria absoluta, per la qual cosa torn\xc3\xa0 a recuperar la presid\xc3\xa8ncia del govern. Com a president aprov\xc3\xa0 les Directrius d\'Ordenaci\xc3\xb3 Territorial (DOT), la Llei General Tur\xc3\xadstica (LGT) i el Pla de carreteres, el de finan\xc3\xa7ament d\'obres hidr\xc3\xa0uliques de l\'Estat, aix\xc3\xad com el nou Estatut d\'Autonomia de les Illes Balears, i anul\xc2\xb7l\xc3\xa0 el decret de l\'ecotaxa. El darrer any de mandat s\'ha caracteritzat per una disputa constant amb Maria Ant\xc3\xb2nia Munar i Riutort, presidenta del Consell Insular de Mallorca, aix\xc3\xad com novament pels casos de corrupci\xc3\xb3 urban\xc3\xadstica (Cas Andratx). _NEWLINE_Jaume Matas fou novament candidat a la reelecci\xc3\xb3 com a cap de l\'executiu Balear en les eleccions balears de 27 de maig de 2007, en les quals el seu partit va perdre la majoria absoluta i la possibilitat de formar govern. El 21 de juny de 2007 va anunciar que abandonava la pol\xc3\xadtica i que no ocuparia el seu esc\xc3\xb3 al Parlament. Tot i aix\xc3\xb2, continu\xc3\xa0 com a president del partit fins al congr\xc3\xa9s regional del 2008._NEWLINE_Un cop abandonats tots els c\xc3\xa0rrecs pol\xc3\xadtics, Jaume Matas va traslladar la seva resid\xc3\xa8ncia als Estats Units.\n_START_SECTION_\nProcessos judicials contra actes i persones del seu govern a Balears\n_START_PARAGRAPH_\nLa Fiscalia Anticorrupci\xc3\xb3 va obrir un procediment contra el govern presidit per Jaume Matas l\'agost de 2008 per malversaci\xc3\xb3, suborn i pervaricaci\xc3\xb3, i van ser detingudes cinc persones arran d\'una den\xc3\xbancia presentada pel govern balear de Francesc Antich Oliver despr\xc3\xa9s d\'una auditoria comptable. El setembre de 2008 van ser detingudes altres dotze persones, en el marc de l\'Operaci\xc3\xb3 Scala, relacionades amb el govern balear en l\'etapa de Matas, entre ells l\'exdirector general de Promoci\xc3\xb3 Industrial, Kart Joseph Viane, a m\xc3\xa9s d\'empresaris de l\'\xc3\xa0mbit de la publicitat, per malversaci\xc3\xb3 de cabals p\xc3\xbablics, amb diversos registres a Palma, Binissalem i Calvi\xc3\xa0. Al jard\xc3\xad de l\'habitatge de l\'ex alt c\xc3\xa0rrec del govern Matas: Ant\xc3\xb2nia Ordinas, es van trobar enterrats 240.000 euros, que la policia va atribuir a ingressos per suborns._NEWLINE_L\'acumulaci\xc3\xb3 de processos va portar el Partit Popular de les Illes Balears a demanar explicacions a Jaume Matas per mitj\xc3\xa0 d\'un comit\xc3\xa8 d\'\xc3\xa8tica._NEWLINE_Jaume Matas va ser citat a declarar el 23 de mar\xc3\xa7 de 2010 pel Cas Palma Arena. En aquesta declaraci\xc3\xb3 el jutge li va imposar una fian\xc3\xa7a de 3 milions d\'euros._NEWLINE_El 20 de mar\xc3\xa7 de 2012, la secci\xc3\xb3 primera de l\'Audi\xc3\xa8ncia Provincial de Palma va dictar sent\xc3\xa8ncia sobre la pe\xc3\xa7a n\xc3\xbam. 2 del Cas Palma Arena i el va condemnar a 6 anys de pres\xc3\xb3. Va ser condemnat a una pena de cinc anys, tres mesos i un dia com a autor per inducci\xc3\xb3 dels delictes de frau a l\'Administraci\xc3\xb3, falsedat en document oficial i mercantil i prevaricaci\xc3\xb3 en concurs amb malversaci\xc3\xb3, i a una altra pena de nou mesos de pres\xc3\xb3 per un altre delicte de tr\xc3\xa0fic d\'influ\xc3\xa8ncies agreujat. A m\xc3\xa9s, l\'expresident ha estat sentenciat pels delictes a 9 anys, sis mesos i un dia d\'inhabilitaci\xc3\xb3 per a qualsevol c\xc3\xa0rrec electiu i a la p\xc3\xa8rdua dels honors i atencions protocol\xc2\xb7l\xc3\xa0ries com a expresident del Govern. _NEWLINE_La Generalitat Valenciana que li havia concedit, mitjan\xc3\xa7ant el Decret 248/2003, de 5 de desembre la distinci\xc3\xb3 honor\xc3\xadfica d\'Ambaixador de la Comunitat Valenciana, li retir\xc3\xa0 el mateix dia 23 de mar\xc3\xa7 dia de la seva primera condemna per haver adoptat conductes p\xc3\xbabliques manifestament contr\xc3\xa0ries als interessos generals o peculiars de la Comunitat Valenciana._NEWLINE_Al final, el Consell de Ministres decid\xc3\xad, l\'11 de juliol de 2014, denegar l\'indult tant a Jaume Matas com a Antoni Alemany, enviant-los aix\xc3\xad a la pres\xc3\xb3._NEWLINE_Un cop denegat l\'indult total del govern central, l\'Audi\xc3\xa8ncia de Palma va requerir l\'ingr\xc3\xa9s a pres\xc3\xb3 per a Jaume Matas i Antoni Alemany. L\'expresident del govern de les Illes Balears va ingressar a la pres\xc3\xb3 de Segovia el dia 28 de juliol de 2014 per complir la condemna de 9 mesos i un dia per tr\xc3\xa0fic d\'influ\xc3\xa8ncies._NEWLINE_El 27 de mar\xc3\xa7 de 2015 Matas, des de la pres\xc3\xb3, es va negar a declarar davant el jutge instructor del "cas Palma Arena", Jos\xc3\xa9 Castro, el marc de la investigaci\xc3\xb3 del presumpte finan\xc3\xa7ament il\xc2\xb7legal de la reforma de la seu del Partit Popular de les Balears._NEWLINE_El novembre de 2017 va admetre per primer cop davant d\'un tribunal haver com\xc3\xa8s prevaricaci\xc3\xb3. Gr\xc3\xa0cies a la confessi\xc3\xb3 i al pagament de 35.000 euros, va poder evitar la pena de pres\xc3\xb3, en el marc del sis\xc3\xa8 judici contra seva per una de les peces del cas Palma Arena.'